Der er ingen grund til at fylde indkøbskurven mere op, end du plejer.

Sådan lyder opfordringen fra Salling Group, Coop, Dagrofa og Rema 1000, der står bag de store supermarkeder i landet.

De har sammen udsendt en pressemeddelse, hvor de maner til besindighed, efter at statsminister Mette Frederiksen (S) har sagt, at skoler, universiteter, børnehaver og offentlige institutioner stort set lukkes ned de næste to uger på grund af coronavirus.

- Coronavirusset har fået mange til at spekulere i, om der er dagligvarer nok i butikkerne. Det er der, hvis forbrugerne handler, som de plejer og ikke øger deres indkøb helt ekstraordinært, lyder det.